Անհնար էր անտարբեր հետեւել գյուղի կենտրոնում ժամանակին բարձրացված Մեծ հայրենականում զոհված ոսկեվազցիների հուշակոթողի մոտ հաջորդ պահին մեր նկատած տեսարանին։ Տարեց մի տատիկ, թոռան ձեռքը բռնած, մոտեցավ հուշարձանին, սպիտակ մեխակներ դրեց եւ մնաց կանգնած՝ թերեւս հուշերի մեջ։ Նկատելով, որ լուսանկարում եմ, խեղճ կինը մի պահ շփոթվեց։ Բայց քիչ անց վերագտավ իրեն ու զրույցի բռնվեցինք։ Արաքսի Կարապետյանը, որ արդեն 83 տարեկան է, շատ լավ է հիշում անցած պատերազմի արհավիրքները։ Նրա երկու եղբայրն ու ամուսնու եղբայրը չեն վերադարձել այդ պատերազմից։